**Шамбалын Дээд Орны Ерөөл: Өөрийгөө Чөлөөлөх Баясгалант Хүслийг Хангагч**

*Шар Ханбрүл Жамбал Лодой*

**УМ СВАСТИ**

**Өөрөөн ургасан их амгалан, бэлгэ билгийн туйлын хэлбэр,**

**Мөн чанараараа тунгалаг ариун илбийн хувилгаан**

**Ариуссан хийгээд эс ариуссан амьтан болгоны тусыг бүтээгч**

**Ригдэн хаан бодьсадва нарт би сөгдмүү!**

**Эхлэл үгүй цагаас хураан хуримтлуулсан шуналын авъяасаар түйтгэрлэгдэн,**

**Сансрын таашаал ба баялагт дурлан хууртагдсаар ирвэй.**

**Бишрэл, зүтгэл, сэрэмж болоод төвлөрөл нэн дутагдсанаар**

**Эгээрэл, бодь сэтгэл, үнэмлэхүй үнэний чинхүү утгыг огт хөндсөнгүй бөлгөө.**

**Яг одоо чингээд гэнэт нөгчих болвол яана?**

**Туйлын үнэн чанарыг бясалган таних итгэл үнэмшлийг энэ төрөлдөө ололгүй**

**Нөгчих үеийн гэгээн гэрэл үзэгдэх үед эх, үрийг таниж үл чадахад хүрвээс**

**Зуурдын төлвийн Tөгс жаргалангийн лагшний оронд бид чөлөөлөгдөх болтугай!**

**Үгүй бол, бишрэл хийгээд баттай тангараг санваарынхаа хүчээр**

**Хувилгаан лагшний таван орныг заавал олж төрөх болтугай!**

**Мунхаг бодол, эргэлзээ хийгээд дотоод бодлын шуугиан зэргээсээ болж өөрийн эрхгүй сансарт эргэлдсээр байваас бидний зовлонд төгсгөл үл ирмүй. Тиймээс, яг одоо би уламжлал дамжлагын багш нарын чуулган ба Цагийн хүрдний хот мандал дахь ядам бурхадыг чин зүрхний угаас залан ирүүлмүү. Зургаан зуун гучин зургаан ядам бурхад болоод Ригдэн Хаад гэгээрлийн адислалаар биднийг бодь хутгийн зам мөрт хөтлөн дагуулах болтугай!**

**Ялангуяа, энэ дэлхийн эгэл төрөлхтний буяны хүчээр**

**Шамбалын дээд орон хэмээх алдартай**

**Амгалан зохицлын ундрага болсон**

**Нууц тарнийн тэр гайхамшигт ариун орноо би төрөх болтугай!**

**Энэ газар бүхий л талаасаа нэвтрэшгүй хаалт болсон**

**Аугаа сүрлэг халил ирмэгт цаст уулсаар хүрээлүүлэн оршмуй.**

**Гаднаа цас мөсөөр битүү хучигдсан, дотроо зүйл бүрийн уулс байх бөгөөд**

**Оройдоо мөсөн оргилтой, дунд хэсэгтээ нүсэр бул хад чулуунаас тогтсон ажгуу.**

**Уулсын налуу энгэрээр шигүү ой төгөл болоод цааш лянхуа цэцгэн хөндийнүүд үргэлжлэх бөгөөд**

**Эрдэнэт нуурын ус нь бүлээн зөөлөн бас тааламжтай.**

**Адгуус амьтад нь хүртэл энд ариун номыг дуурсгах бөлгөө.**

**Аяа, санаанд багтамгүй гайхамшигт Шамбалын тэр орныг магтан мөргөмүү би!**

**Энэ газрыг номын сахиус, гэрлийн охин тэнгэр Маричи тэргүүтэй**

**Эрэгтэй эмэгтэй баатар дагинас тал бүрээс хамгаалах бөлгөө.**

**Гаднаас дайсан нэвтрэх аргагүй бөгөөд дотооддоо амьдрагч нар нь**

**Аяндаа туяарах гэрлийн цацрагаар алив харанхуйгаас ангид хагацсан ажгуу.**

**Дандарын энэ ариун газар захаараа**

**Цаст уулсаар таслагдсан найман их хэсэгт хуваагдмуй.**

**Эрдэнийн эрих хэлхсэн мэт тэд нүд баясгам үзэсгэлэнтэй**

**Эдгээр хэсэг болгон арван хоёр улс,**

**Улс болгон арван сая хот балгадтай.**

**Бүгд нийлээд есөн зуун жаран сая хот болдог аж.**

**Тэдгээр хотууд цөм нэг бүрчлэн өөрөө аяндаа бүтсэн аугаа орднууд,**

**Харш барилгууд хэдэн тэрбумаараа байх нь үзэсгэлэнтэй агаад**

**Элдэв эмийн ургамалт тааламжит ой шугуй,**

**Үнэр тансаг цагаан улаан зандан модот цэцэрлэгээр баян.**

**Тэдгээрийн анхил үнэр салхиар тархан газар сайгуй ханхлах болой.**

**Аяархан хоржигнох голын ус зүг зүгтээ сүлжилдэж,**

**Гоо үзэсгэлэнт олон шувууд хээрийн араатан тэргүүтэн цуглаж**

**Ариун номыг аялгуулан дуудах нь чихнээ нэн чимэгтэй.**

**Голд нь орших ариун уст анхилам үнэрт тэнгисийн дотор ч**

**Элдэв зүйлийн амьтан эвцэл зохицолтой амьдарцгаах болой.**

**Энэ орон найман дэлбээт лянхуа цэцгэн хэлбэртэй аж.**

**Түүний голын хүйс дээрх Кайлаш уулнаа**

**Калапа хотын номын ордон гэрэлтэн үзэгдмүй.**

**Зүүхэн талд нь өргөн хийгээд үзэсгэлэнт нуга,**

**Баруухан талд нь бадам лянхуа элдэвээр дэлгэрсэн нуур байх бөлгөө.**

**Энд, хааш хаашаа дөрвөн бээр үргэлжилсэн гэгээрлийн хот мандал**

**Дөрвөн махбодын тойргоор хүрээлүүлэн орших хийгээд**

**Түүний адистид гэрлийн жавхланг зөвхөн харахын төдийд чөлөөлөгдөх бөлгөө.**

**Зургаан зуун гучин зургаан ядам бурхадыг үзсэн даруйд**

**Сэтгэлийн наян атгагт үзэгдэл ор мөргүй арилах болой.**

**Тэдгээрийн доод сууринд гэгээн гэрэл ядам бурхадын чуулган аяндаа ургах хамтаар**

**Өөрийг ухамсарлах байгалийн мөн чанартайгаа нүүр тулан учирдаг ёстой.**

**Ригдэн их хаадын ордон гэр нь**

**Алт, мөнгө, элдэв эрдэнээр бүтсэн байх бөгөөд**

**Буман гайхамшиг, мянган таашаалаар чимэглэгдсэн бөлгөө.**

**Баян тансагаас үл хагацах атлаа энд, бодь мөрийн Номын цэнгэлийг бүгд эдлэх болой.**

**Ригдэн хаад цөмөөрөө өтлөх хийгээд үхэхийн зовлонг үл үзэн,**

**Ялгаварлал үгүй орныхоо Номын хүрдийг тасалдуулалгүй эргүүлсээр байх ажгуу.**

**Тэгсэн ч эндхийн хүмүүсийн нүдэнд хаан болгон**

**Яг нэгэн зуун жил номын ширээнээ залардаг байнам.**

**Аравдугаар шатны Видядара бодьсадва тэргүүтэн**

**Их гэгээрлийн шат, мөрийн зэргээр замнан яваа их бодьсадва нартай**

**Андлан нөхөрлөсний хувь заяа, буяны их цэнгэлээр энэ орныхон**

**Боломж самбаа, хатуу тэвчээрийн баттай хуяг өмссөн мэт болой.**

**Энэ орныхон цөмөөрөө их нууц тарнид бишрэх учраас**

**Ханьсашгүй дандарын хаан Цагийн хүрдний номонд**

**Зохимжгүй хүн нэгээхэн бээр ч энд үгүй бөлгөө.**

**Эгэл төрөлхтөн ч энд нэгэн насандаа**

**Сансрын эргэлтэнд эрхгүй төрөхөөс ангижирдаг учиртай.**

**Тэр газарт төрөх сайн хувь бидэнд тохиох болтугай.**

**Тэнд халдварт өвчин, мэсийн хорлол гэх юм үгүй.**

**Элдвийн хүнд хүчир хөдөлмөр болоод хот агаарын бохирдолт үгүй.**

**Газар хөдлөх, үер ус, таван махбодын хямрал ч байхгүй.**

**Бүгдээр амар тайван, энх амгалан, элбэрэл нигүүлсэлээр цэнгэлдмүү.**

**Дайн тулаан, хямрал тэмцэл, ялах ялагдах тухай сонсоо ч үгүй**

**Тэндхийн иргэд, дээд доод ба өнгө зүс ялгаа байх нь үгүй.**

**Баян ядуу, ажилчин, худалдаачин гэсэн ямар ч ялгаварлал тэнд байхгүйгээс нэн амгалантай тул**

**Бүгдээр амар тайван, амгалан жаргалангаар гүнзгий нууц тарнийн явдлыг эдэлмүү.**

**Тэнд төрсөн даруйгаасаа төрөлхийн буянт сэтгэлтэй байх агаад,**

**Хайр энэрхүйн их сэтгэл аяндаа ундрах амуй.**

**Газар, мөрийн эрдмээр замнах шалтгаан бүхэн нь зохилдон бүрэлдэх бөгөөд**

**Харшлах муу шалтгаан гэдэг тэнгэрт цэцэг ургахын үлгэр мэт болой.**

**Ургамал мод, ой цэцэрлэг, үр жимс тэргүүтэн**

**Үржил шимт идээ ундаа элбэг дэлбэг аяндаа ургах бөгөөд**

**Хүссэн чинээгээр хүн болгонд ямагт хүрэлцээтэй.**

**Ажил хийх, зүтгэл гаргах, чинийх минийх гэж хураан хуримтлуулах хэрэгцээ байхгүй.**

**Хоол ундны төрөл зүйл хувцас чимэглэл бүхэн ая зөнгөөрөө олдох болой.**

**Өчүүхэн ч хичээл шамдал гаргах шаардлагагүйгээр хүссэн жаргалаа эдлэх боломжтой.**

**Үнэтэй хямдын ялгаа үгүй, сайн муугийн ялгавар байхгүй.**

**Хүрээлэн буй хол ойрын амьтан бүхэн**

**Аугаа их буян хишгээс үүдсэн эмт үрийн хүчээр**

**Дөрвөн махбодын хямралаас үүдсэн халдварт өвчингүй билээ.**

**Тэрхүү амгалан жаргалангийн номт оронд би төрөх болтугай.**

**Хэрвээ төгсгөлийн зэргийн гүнзгий онолыг би энэхэн насандаа эс оновоос**

**Сахил тангаргаа ариунаар баримтлах бишрэлийнхээ хүчээр**

**Шамбалын тэр дээд орноо төрж**

**Төгсгөлийн зэргийн мөрийн онолыг төгс олох болтугай!**

**Цаг ямагт өдөр бүр зөвхөн видядара бодьсадва нартай нөхөрлөж,**

**Үргэлжид завсаргүй нөхөрлөснийхөө их хувь заяагаар**

**Энгийн болоод өвөрмөц замыг гүйцээн,**

**Үүсгэл, төгсгөлийн хоёр шаттай замыг би төгс гүйцээх болтугай!**

**Хөдлөшгүй гурван зүйл, нэгэн үзүүрт төвлөрөл, өөрийгөө чөлөөлөх,**

**Хүчлэлгүй ахуй зэрэг дөрвөн ёогыг гүйцээн,**

**Өдөр шөнийн дадлагаар арван шинжийг үзэж,**

**Зургаан мэдрэхүйг дотогш хурааснаар хоосон-дүрсэн дээр сэтгэл тогтох болтугай!**

**Билиг, бодол, шинжлэл, баясал хийгээд хувиршгүй амгалангаар**

**Эндүүрлийн үзэгдлүүд хоосон-дүрснүүдэд эзлэгдэх цагт**

**Хязгааргүй хоосон дуу, үнэр, амт, хүрэлцэхүйн тусламжтайгаар**

**Сэтгэлийн мөн чанар гэгээн гэрэл ба хоосон чанар хоёр нэгдэх болтугай!**

**Үүсэх, үгүй болох ба оршихуй гурав, гэрлийн болон очирын тарни**

**Хий-сэтгэл ба хоосон-дүрсийг суллах хийгээд чангаруулсаар,**

**Гүнзгий ялгамжаа хяналт хоёроор аргамжсаны дүнд**

**Гүйдэл хий төв судалд хураагдан орших хийгээд уусах болтугай!**

**Аугаа бумбын хүчээр миний дотоод хий-сэтгэл ба хоосон-дүрс нэгдэн**

**Зургаан хүрдэнг бүрдүүлэгч тунгалаг зургаан орны**

**Зургаан нарийн дусланд уусаг.**

**Сарнишгүй нарийн дуслууд төгс гүйцэт хураагдах болтугай!**

**Дотоод тунгалаг хий-сэтгэл ба нарийн дуслуудын үр дүнд,**

**Цагаан ба улаан дуслуудын төөнөх, дуслах ба хайлахын цэнгэлийг**

**Өнөд эдлэхүй дор очирт зургаан орны зургаан ядам бурхадыг бүтээж,**

**Зургаан зуун гучин зургаан бурхадын хот мандал төгс болох ажгуу.**

**Ялангуяа, хоосон-дүрс агуу Их мутарлагт**

**Амгалан хоосон хоёр салшгүй барилдан дэлгэрч**

**Барагдашгүй дөрвөн цэнгэлийг төгөлдөржүүлэн**

**Хувиршгүй дээд амгаланг би үргэлжид эдлэх болтугай!**

**Энгийн болон аугаа бясалгалгалаар**

**Хувиршгүй дээд их амгалангийн бэлгэ билиг дэлгэрч**

**Амгалан хоосны хорин нэгэн мянган хормын цэнгэлийг амсаж,**

**Арван зургаан баяслыг аяараа нэгтгэх болой.**

**Энэхүү хувиршгүй дээдийн их амгалангийн бэлгэ билгээр**

**Ариусаагүй орны хорин нэгэн мянган түйтгэр шатаж**

**Тунгалаг цагаан дуслууд доороос хуримтлагдаж**

**Аугаа хоосны ариун улаан дуслууд дээрээс нэмэгдэх болой.**

**Саяхан ургасан наранд оддын гэрэл эзлэгдэх лугаа адил**

**Амгалан цэнгэл бүхэн умайн төвд хурах болой.**

**Амгалан хоосны бэлгэ билгийн хэмжээлшгүй үзэгдлээр**

**Арван хоёр шатыг гүйцээн арван гуравдугаарх хутгийг би олох болтугай!**

**Гадаад Цагийн хүрдэн тоолшгүй ертөнцийн орон.**

**Дотоод Цагийн хүрдэн хий судал дуслуудын махбодууд.**

**Үнэмлэхүй Цагийн хүрдэн лагшин, зарлиг, тааллын хот мандал.**

**Эдгээр бүгдийг илтэд төгсгөсөн номыг би эдлэх болтугай!**

**Очирт лагшин бол хэмжээлшгүй ба үл ялгахуйн нэгдэл.**

**Дүрст лагшин бол баяр цэнгэлийн их далай.**

**Ариун хийгээд ариун-бусын ертөнцөд аяндаа ургаснаар**

**Амьтны тусыг би хичээлтгүй бүтээх болтугай!**

**Мөн чанар язгуураасаа ариун нь үнэн бөгөөд**

**Түүнд шүтсэн шүтэн барилдлагаар юмс оршин буй.**

**Тиймээс хуурмаггүй бодь сэтгэлийн ерөөлийн утга учир бүхэн**

**Биелэлээ машид олох болтугай!**

**СУХА САМАЯ**

***Энэхүү ерөөлийг Модон Хонь жилийн арван хоёрдугаар сарын арван долооны өдөр \01.15.2016\ Шар Ханбрүл Жамбал Лодой төгс эрин ирэх хамгийн ойрын дөрвөн эриний үед, эдгээр сургаал эрдэнэсийн сангаас ч илүүтэй чухал хэмээн үзсэний тул Австралийн Мелбурн хотын ойролцоо шавь нараа гурван аглагийн бясалгалд орсон үед бичиж дуусгасан болой. Үүний буянаар энэхүү Бурханы ном дэлгэрэн цэцэглэж тус амгаланг авчрах болтугай. Өлзий хутаг бат оршиг.***